  Майя Бывальцева 2021-тӥ ар пумозь Удмуртиысь эшшо 47 гуртъёсын но черкогуртъёсын оскымон сотовой герӟет но интернет кылдозы. Инъет станциосты «Цифровая экономика» йӧскалык ӵектослэн программаезъя пуктозы. Со сярысь элькун тӧролэн но кивалтэтлэн пресс-службазы ивортӥз. Выль огъетъёслы луыса 18 ёросъёсысь 10 сюрс 500-лэсь трос адямилэн мобильной герӟетэз но 4G интернетэз луоз. Станциосты 18 ёросъёсын пуктозы. Алнаш ёрос – Кузьыли гурт; Балезино ёрос – Заречной но Турецкой черкогуртъёсын, Ягошур но Юнда гуртъёсын; Глаз ёросын – Дондыкар, Трубашур, Пусошур, Бигер Парзи, Урак, Колевай гуртъёсын, Люм черкогуртын, Сёва каргуртын; Грак ёросын – Пор Вожой гуртын; Дэбес ёросын – Удмурт Льӧм, Данёгуртын, Варни гуртын; Дэри ёросын – Вожой гуртын; Эгра ёросын – Тюпти, Лудошур, Кузьымовыр гуртъёсын, Чумой черкогуртын; Каракулино ёросын – Пинязь гуртын; Кез ёросын – Пужмезь, Озон гуртъёсын, Пажман починкаын, Ойыл (Полом) черкогуртын; Кизнер ёросын – Удмурт Сарамак, Синяр-Бӧдья гуртъёсын; Кияса ёросын – Эльдыбай, Калашур, Атабай гуртъёсын, Мушек черкогуртын; Пичи Пурга ёросын – Пуро гуртын; Можга ёросын – Ӟуч Пычас черкогуртын; Сюмси ёросын – Гури черкогуртын, Сюрег станциын; Ува ёросын – Областной черкогуртын, Сюровай гуртын; Шаркан ёросын – Карса но Мыддорин гуртъёсын; Якшур-Бӧдья ёросын – Ӵошкыт, Выӝойыл, Пушкар гуртъёсын; Яр ёросын – Бадӟымгуртын но Никольск черкогуртын. Улон интыослэсь лыдметсэс кылдытыку отын улӥсьёслэсь лыдзэс, соослэсь вазиськонъёссэс, экономикалэсь азинскемзэ, лулчеберетъя но туризмъя объектъёслэсь лыдзэс лыдэ басьто. Туннэ Удмуртиын дасо сюрс адямилэн мобильной герӟетэз ӧвӧл. Со ужпумез сэрттон-пертчон кӧня ке ӧръёсъя мынэ: «Сельсовет» ӵектос (2021-тӥ арын укмыс инъет станциос пуктозы), NaaS ӵектос (туэлы 18 инъет станциос чакламын) но операторъёслэн инвестициосъя асьсэлэн чакланъёссы. Тодэ вайытом, туэ элькунын 200 мерлыко ужъёсты вылӥ ӝоглыко интернетэн герӟазы.  Тегъёс: Ижкар Интернет Удмуртия гурт Технологиос  